OCBC jangka harga minyak mentah terus lemah
KUALA LUMPUR: OCBC Treasury Research berkata, ia
menjangkakan harga minyak mentah terus didagangkan pada paras rendah sepanjang
suku kedua tahun ini memandangkan keadaan pasaran yang masih tidak menentu. Pada 20 April, petunjuk pasaran niaga hadapan minyak
mentah West Texas Intermediate (WTI) Amerika Syarikat jatuh ke paras -AS$37
setong, yang pertama dalam sejarah harga minyak. OCBC berkata, bahawa ledakan minggu lalu dilihat sebagai
hasil pengurusan yang lemah akibat ketidakmampuan AS Oil Fund (USO) untuk
melaksanakan pindahan jumlah yang tinggi dari Mei hingga Jun dalam tempoh
singkat seminggu. Ia juga berikutan tekanan berterusan daripada pembeli
fizikal AS, yang terlambat menyedari bahawa Cushing Hub kehabisan ruang
penyimpanan, kata firma penyelidikan itu. Bagaimanapun, OCBC percaya bahawa salah urus pasaran itu
tidak mungkin berulang dalam jangka pendek. “Walaupun kami menjangkakan harga akan kekal rendah,
kami tidak melihat kewajaran ekonomi bagi petunjuk pasaran minyak mentah itu
didagangkan pada harga negatif,” katanya dalam satu nota semalam. OCBC menambah situasi di pasaran kekal sangat lemah dan
tidak menentu, tanpa petunjuk yang jelas 
bila permintaan akan kembali dan stok simpanan akan kehabisan pada akhir
suku kedua 2020. – Bernama 
See author's posts
